**Notă Informativă**

**la proiectul hotărârii de guvern privind aprobarea proiectului de lege pentru modificarea**

**Legii nr.108/2016 cu privire la gazele naturale**

|  |
| --- |
|  |
| **1. Denumirea autorului și, după caz, a participanților la elaborarea proiectului** | | |
| Proiectul hotărârii de guvern privind aprobarea proiectului de lege pentru modificarea Legii nr.108/2016 cu privire la gazele naturale (în continuare – *Proiectul legii de modificare*) a fost elaborat de către Ministerul Energiei. | | |
| **2. Condițiile ce au impus elaborarea proiectului de act normativ și finalitățile urmărite** | | |
| Republica Moldova nu dispune de capacități de producere sau stocare a gazelor naturale, fiind totalmente dependentă de importul acestora. Până în anul 2021 țara noastră depindea de o singură sursă de import, și anume de contractul de vânzare-cumpărare a gazelor naturale încheiat între SA ,,Moldovagaz” și SAP ,,Gazprom”.  Pe parcursul a doi ani consecutivi, 2021 și 2022 sectorul gazelor naturale a funcționat în condițiile unui deficit de gaze naturale, datorat reducerii volumelor de gaze livrate în baza contractului încheiat între SA ,,Moldovagaz” și SAP ,,Gazprom”, iar acest fapt a afectat semnificativ sectorul electroenergetic, precum și economia țării în general. În toamna anului 2022 livrările zilnice de gaze naturale de către SAP ,,Gazprom” erau limitate la 5,7 mln. m3/zi, ceea ce nu era suficient pentru a acoperi nici chiar cererea redusă de gaze naturale[[1]](#footnote-1) a consumatorilor finali. Astfel, în octombrie 2022, Comisia pentru Situații Excepționale a Republicii Moldova a mandatat SA ,,Energocom” de a procura volume suplimentare de gaze de pe piețele europene pentru a suplini deficitul de pe piața internă și a asigura continuitatea aprovizionării cu gaze naturale a consumatorilor.  Remarcăm volatilitatea pieței din perioada ultimilor doi ani, astfel la sfârșitul anului 2021, prețurile angro la gazele naturale din Europa au crescut la niveluri fără precedent, unul din factorii cheie fiind nivelul semnificativ scăzut de umplere a instalațiilor de stocare a gazelor naturale[[2]](#footnote-2). De la începutul anului 2022, situația de pe piața europeană a gazelor naturale a devenit și mai critică, fiind determinată inclusiv de agresiunea militară rusă în Ucraina. Aceste evenimente au dus la creșteri și mai mari ale prețului la gaze, precum și la incertitudinea disponibilității gazelor naturale necesare pentru a acoperi cererea, în special în perioada rece a anului.  Astfel, SA ,,Energocom” a fost nevoită să achiziționeze gaze naturale de pe piața europeană la prețuri spot mari, disponibile la acel moment, ceea ce a determinat necesitatea ajustării prețurilor reglementate la gazele naturale. Deși, pentru a atenua majorarea prețurilor reglementate, Guvernul Republicii Moldova a acordat compensații semnificative consumatorilor vulnerabili, impactul creșterii fără precedent a prețurilor la gaze naturale pe piețele regionale a sensibilizat societatea.  În condițiile descrise pentru a asigura aprovizionarea neîntreruptă cu gaze naturale a consumatorilor protejați, a fost crucială achiziția volumelor de gaze naturale suficiente pentru producerea energiei electrice și termice în sezonul de încălzire. Aceasta cu atât mai mult cu cât contextul geopolitic actual și politizarea comerțului cu resurse energetice de către Federația Rusă, a crescut exponențial riscurile de aprovizionare cu energie, toate economiile majore din UE confruntându-se cu o creștere a prețurilor pentru energia electrică și gaze naturale. Astfel, cererea crescută de gaze în UE sau în alte regiuni ale lumii ar putea submina esențial securitatea aprovizionării cu gaze naturale și energie electrică pe alte piețe, mai sensibile la prețuri. Totodată, nivelul de expunere a Republicii Moldova la șocuri externe este și mai mare decât media și va persista pe termen lung, reieșind din factorii de conjunctură: lipsa capacităților de producere și a capacităților de stocare, dependența majoră a populației și mediului energetic de resurse energetice clasice, nivelul incipient de dezvoltare a unei piețe liberalizate a gazelor naturale.  În context, Republica Moldova ar putea apela la practica utilizată în Statele membre ale Uniunii Europene privind crearea stocurilor de gaze naturale/umplerea instalațiilor de stocare subterană, în conformitate cu Regulamentul UE nr. 2022/1032 de modificare a Regulamentelor (UE) 2017/1938 și (CE) nr. 715/2009 în ceea ce privește stocarea gazelor, care a fost elaborat și aprobat pentru a asigura flexibilitate și reziliență mai mare a pieței europene a gazelor naturale, date fiind circumstanțele descrise mai sus.  Conform celor menționate supra, Republica Moldova nu dispune de instalații de stocare subterană, însă este înconjurată de state cu o capacitate substanțială de stocare a gazelor (statele părți ale Comunității Energetice și din Statele Membre ale Uniunii Europene), în care furnizorii, traderii de gaze naturale pot stoca gaze naturale pentru a se evita eventuale penurii de gaze, precum și pentru a se gestiona problema volatilității prețurilor la gaze.  În acest sens menționăm capacitatea de stocare a gazelor naturale din Ucraina cu un volum de lucru agregat de 31 mlrd. m3 și o rată zilnică de extracție de până la 133 mln. m3/zi. Pe de altă parte, capacitatea de stocare a gazelor naturale din România cu un volum de lucru agregat de 3 mlrd. m3 și o rată zilnică de extracție de până la 30 mln. m3/zi. Rutele de transport existente permit transportul către și dinspre depozitele de stocare a gazelor existente în Ucraina și România.  Regulamentul UE nr. 2022/1032, prevede posibilitatea creării stocurilor în perioada de vară pentru a fi utilizate în perioada de iarna, inclusiv pentru atenuarea eventualelor șocuri de preț la gazele naturale în sezonul rece. Totodată, urmare a Deciziei Consiliului Ministerial nr. 2022/01/MC-EnC, Regulamentul UE nr. 2022/1032 a fost inclus în *acquis*-ul Comunității Energetice. Astfel, Republica Moldova în calitate de Parte Contractantă la Tratatul Comunității Energetice, precum și în virtutea obligațiilor sale de țară candidată la Uniunea Europeană are obligația de a transpune Regulamentul UE respectiv, atât în ceea ce privește realizarea obligației de creare și menținere a stocurilor, precum și în partea ce ține de certificarea operatorilor instalațiilor de stocare subterană. Menționăm că în regiunea de Sud a Republicii Moldova există potențial pentru construcția unei instalații de stocare subterană a gazelor și respectiv această opțiune nu trebuie exclusă.  În conformitate cu obligațiile asumate în cadrul Comunității Energetice, Republica Moldova urmează să transpună în legislația națională și Regulamentul UE nr. 2017/1938 privind măsurile de garantare a siguranței furnizării de gaze. Regulamentul respectiv urmează a fi transpus în legislația secundară, prin operarea de modificări în Hotărârea Guvernului nr. 207/2019 pentru aprobarea Regulamentului privind situațiile excepționale pe piața gazelor naturale și a Planului de acțiuni pentru situații excepționale pe piața gazelor naturale. Cu toate acestea, mai multe prevederi urmează a fi introduse în legislația primară, iar o serie de prevederi din Capitolul XV al Legii nr. 108/2016 urmează a fi ajustate pentru a corespunde prevederilor Regulamentului UE în cauză.  Concomitent, a apărut necesitatea revizuirii/completării unor prevederi din Legea cu privire la gazele naturale, pentru a se soluționa unele carențe apărute pe parcursul implementării acestora și/sau pentru a exclude echivocul în interpretate cu privire la:   * suspendarea sau retragerea obligațiilor de serviciu public stabilite la art. 89 și 90 din Legea cu privire la gazele naturale; * cazurile în care sunt utilizate stocurile de securitate și procedura de aprobare a contribuțiilor financiare; * obligația participanților la piața gazelor naturale de a raporta anumite tipuri de tranzacții autorității de reglementare în contextul exercitării de către aceasta a funcției de monitorizare a pieței de gaze naturale. * introducerea unor măsuri preventive care vor duce la creșterea securității aprovizionării cu gaze naturale în conformitate cu cerințele Regulamentului (UE) 2017/1938.   Finalitățile urmărite: armonizarea legislației naționale cu prevederile aquis-lui Comunității Energetice; depășirea provocărilor la securitatea aprovizionării cu gaze naturale prin sporirea rezilienței sistemului energetic în cazul unei crize; micșorarea impactului eventualelor situații excepționale în sectorul gazelor naturale asupra economiei naționale și asigurării aprovizionării cu gaze naturale a consumatorilor finali; atingerea unui nivel admisibil de securitate energetică, asigurând în același timp aprovizionarea consumatorilor finali cu gaze naturale, la prețuri accesibile; dezvoltarea și modernizarea infrastructurii existente în scopul asigurării securității energetice a statului. | | |
| **3.** **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** | | |
| Proiectul de lege pentru modificarea Legii nr.108/2016 cu privire la gazele naturale conține norme privind armonizarea legislației naționale cu legislația Uniunii Europene, ce rezultă din angajamentele asumate în cadrul Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, precum și din angajamentele țării la Tratatul Comunității Energetice.  Astfel, potrivit clauzei de armonizare, proiectul de lege transpune parțial:  – art. 2, art. 5, art. 6c, art. 7, art. 9, art. 10 și Anexa III din Regulamentul (CE) nr. 2017/1938 al Parlamentului European și al Consiliului din 25 octombrie 2017 privind măsurile de garantare a securității aprovizionării cu gaze naturale și de abrogare a Regulamentului (CE) nr. 994/2010, publicat în Jurnalul Oficial al Uniunii Europene L 280 din 28 octombrie 2017, în varianta adaptată și adoptată prin Decizia Consiliului Ministerial al Comunității Energetice nr. 2022/01/MC-EnC din 30 septembrie 2022;  – art. 1 – 3a, art. 13, art. 15 - 22, art. 24, precum și Anexa I din Regulamentul (CE) nr.715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr.1775/2005, publicat în Jurnalul Oficial al Uniunii Europene L 211 din 14 august 2009, în varianta adaptata și adoptată prin Decizia Consiliului Ministerial al Comunității Energetice nr. 2011/02/MC-EnC, și modificat prin Regulamentul (CE) nr. 2022/1032 al Parlamentului European și al Consiliului din 29 iunie 2022 privind modificarea Regulamentelor (CE) nr. 2017/1938 și nr. 715/2009, publicat în Jurnalul Oficial al Uniunii Europene L 173 din 30 iunie 2022, în varianta adaptată și adoptată prin decizia Consiliului Ministerial al Comunității Energetice nr. 2022/01/MC-EnC din 30 septembrie 2022.  În conformitate cu prevederile Regulamentului privind armonizarea legislației, aprobat prin Hotărârea Guvernului nr. 1171/2018, a fost elaborat Tabelul de concordanță. | | |
| **4.** **Principalele prevederi ale proiectului și evidențierea elementelor noi** | | |
| Principalele prevederi ale Proiectului legii de modificare, pot fi grupate în 2 categorii principale:   1. Prevederi ce țin de transpunerea în legislația națională a Regulamentului UE nr. 2022/1032 și Regulamentului UE nr. 2017/1938 privind măsurile de garantare a siguranței furnizării de gaze, în speță: 2. **cu privire la crearea și menținerea stocurilor de gaze naturale,** pentru a se asigura utilizarea, până la 1 noiembrie a fiecărui an calendaristic, a capacității de stocare a gazelor naturale în instalațiile de stocare din alte țări părți ale Comunității Energetice și din statele membre ale Uniunii Europene, care să corespundă unui nivel de cel puțin 15% din consumul mediu anual de gaze naturale al consumatorilor finali din Republica Moldova, racordați la rețelele de gaze naturale ale operatorilor de sistem licențiați, determinat pentru ultimii 5 ani calendaristici.   Astfel, în vederea atenuării șocurilor de preț pentru gazele naturale și asigurării funcționării sigure și fiabile a pieței gazelor naturale, în spiritul solidarității cu țările părți ale Comunității Energetice și statele membre ale Uniunii Europene, Guvernul urmează să impună unui furnizor de gaze naturale sau unui trader, care dispune de experiență în efectuarea tranzacțiilor cu gaze naturale și stocarea acestora (titularul obligației de stocare), obligația privind stocarea unei anumite cantități de gaze naturale în instalațiile de stocare subterană din alte țări părți ale Comunității Energetice și/sau din statele membre ale Uniunii Europene (obligația de stocare). Remarcăm că, cantitatea de gaze naturale care va face obiectul obligației de stocare urmează a fi stabilită de către Guvern, reieșind din cantitatea totală de gaze naturale ce necesită a fi constituită în calitate de stocuri în instalațiile de stocare subterană, din care va fi dedusă cantitatea de gaze naturale stocată în calitate de stocuri de securitate.  Titularul obligației de stocare desemnat, va achiziționa gazele naturale destinate executării obligației de stocare prin procedură competitivă de achiziție sau cu respectarea regulilor utilizate pe piețele de gaze naturale, pe platformele de tranzacționare pe care achiziționează gazele naturale. În mod excepțional, titularul obligației de stocare poate achiziționa gaze naturale prin intermediul unor contracte negociate direct, cu condiția demonstrării către Agenție a competitivității prețului de achiziție în baza unor contracte negociate direct față de procedura competitivă de achiziție.  De asemenea, în scopul îndeplinirii obiectivului de creare a stocurilor, prin proiect se reglementează ,,mecanismul de partajare a eforturilor” pentru realizarea acestui obiectiv. Astfel, la decizia Guvernului, obligația de stocare poate fi înlocuită integral sau parțial prin intermediul unui mecanism de partajare a eforturilor cu una sau mai multe țări părți ale Comunității Energetice sau cu unul sau mai multe State Membre ale Uniunii Europene care dispun de instalații de stocare a gazelor naturale. La elaborarea mecanismului de partajare, Guvernul urmează să țină cont de informațiile relevante ale celei mai recente evaluări a riscurilor efectuate, precum și de:  a) costul sprijinului financiar pentru îndeplinirea obiectivului de creare a stocurilor de gaze naturale, stabilit pentru țara parte a Comunității Energetice sau pentru Statul Membru al Uniunii Europene pe teritoriul căreia/căruia sunt amplasate instalațiile de stocare, excluzând alte costuri legate de îndeplinirea oricăror obligații ce țin de crearea stocurilor în scopuri strategice;  b) volumele de gaze naturale necesare pentru a satisface cererea consumatorilor protejați;  c) limitările de ordin tehnic, inclusiv capacitatea de stocare disponibilă a instalațiilor de stocare, capacitatea tehnică transfrontalieră de transport și capacitățile de extracție.  **2) cu privire la certificarea operatorului instalației de stocare subterană.**  În context, prin Proiectul legii de modificare, se reglementează procedura de certificare a operatorului instalației de stocare, inclusiv termenii în baza cărora Agenția Națională pentru Reglementare în Energetică va examina cererea privind certificarea, modul de coordonare a proiectului hotărârii Agenției cu privire la certificarea operatorului instalației de stocare cu Secretariatului Comunității Energetice, etc. De asemenea, Proiectul legii de modificare conține prevederi ce vizează monitorizarea de către Agenția Națională pentru Reglementare în Energetică a respectării de către operatorul instalației de stocare a cerințelor de certificare.  **3) Instituirea obligației operatorilor sistemelor de transport de a asigura capacitatea fizică bidirecțională permanentă** la toate interconexiunile transfrontaliere cu țările vecine în măsura necesară asigurării securității aprovizionării cu gaze naturale în baza Planului de dezvoltare elaborat de operatorul sistemului de transport, evaluat și aprobat de ANRE (art.421 și Anexa).  **II)** Prevederi ce țin de soluționarea unor probleme apărute pe parcursul implementării Legii nr. 108/2016 în vigoare și pentru a asigura exercitarea obligației serviciului public de furnizare gazelor naturale și a exclude echivocul în interpretare:  - Instituirea dreptului Agenției de a stabili condiții și cerințe specifice privind îndeplinirea obligației de serviciu public de a furniza gaze naturale consumatorilor din categoria specificată la alin. (1) al art. 89 (Consumatorii casnici și societățile comerciale mici, care au dreptul de a fi aprovizionați cu gaze naturale de către furnizorii cărora le-a fost impusă obligația de serviciu public de a furniza gaze naturale anumitor categorii de consumatori finali la parametrii de calitate stabiliți, la prețuri reglementate, transparente, nediscriminatorii și ușor de comparat, aprobate de Agenție) (art. 89 alin. (2));  - Condiții de suspendare și revocare de către Agenție a obligației serviciului public de furnizare a gazelor naturale (art.89 alin. 31-33) și art.90 al.131-133);  - Obligația participanților la piața angro a gazelor naturale de a prezenta Agenției informații cu privire la tranzacțiile încheiate în modul și termenele stabilite printr-o hotărâre a Agenției adoptată în acest sens (art.94 alin. (6));  - Obligația entității desemnate de Guvern pentru crearea și menținerea stocurilor de securitate de a ține evidența separată a tranzacțiilor încheiate în legătură cu crearea și menținerea stocurilor de securitate și de a informa Guvernul și Agenția în legătură cu fiecare tranzacție încheiată (în speță cu privire la cantitatea gazelor naturale procurate, prețul de achiziție, vânzătorul, acordurile aferente privind stocarea și livrarea gazelor naturale), cu prezentarea documentelor aferente, la cererea acestora. (art. 1081 alin.(12));  - Instituirea unei diferențieri între prețurile reglementate pentru furnizarea gazelor naturale în contextul îndeplinirii obligației de serviciu public stabilite la art.89 comparativ cu cele în contextul îndeplinirii obligației de serviciu public de a asigura furnizarea de ultimă opțiune.  - Introducerea unei componente de echitate în cazul deciziei consumatorului final de a schimba furnizorul ce are impusă obligația de serviciu public stabilită la art.89 sau rezoluțiunii contractului de furnizare de gaze naturale, care reprezintă obligațiuni de plată reciproce ca urmare a relației contractuale între furnizor și consumator, în condițiile înregistrării unor devieri financiare pozitive sau negative.  - Excluderea impedimentelor de a achiziționa gaze naturale pe piața liberă, de către furnizorii care își desfășoară activitatea în contextul obligației de serviciu public stabilite la art. 89 și 90, prin considerarea acesteia drept achiziții curente, care se poate efectua de către conducerea executivă a furnizorilor respectivi fără a fi necesare aprobările pentru tranzacții de proporții prevăzute de Legea nr.1134/1997 privind societățile pe acțiuni.  - Instituirea obligației titularilor de licență pentru furnizarea gazelor naturale de a prezenta ANRE, în termenele și în condițiile stabilite de aceasta, baza de date în format electronic, a consumatorilor finali/utilizatorilor de sistem deserviți.  - Stabilirea condițiilor în care consumatorii finali pot beneficia în continuare de prețurile reglementate pentru furnizarea gazelor naturale în contextul obligației de serviciu public stabilite la art.89 în cazul în care decid să-și schimbe furnizorul respectiv, în scopul reducerii migrării sezoniere a consumatorilor între piața liberă și cea reglementată în funcție de sezonul rece sau cald și variația prețurilor la gaze naturale pe piețele internaționale.  Prevederile proiectului legii de modificare urmează să intre în vigoare la momentul publicării în Monitorul Oficial al Republicii Moldova, ținând cont de conjunctura regională și necesitatea aplicării imediate a măsurilor prevăzute în art. 1082-1083 și articolului II alin. (1) din proiectul legii, ce se referă la impunerea de către Guvern, prin hotărâre unui furnizor de gaze naturale sau unui trader, care dispune de experiență în efectuarea tranzacțiilor cu gaze naturale și stocarea acestora, obligația privind stocarea unei anumite cantități de gaze naturale în instalațiile de stocare din țările părți ale Comunității Energetice și/sau din statele membre ale Uniunii Europene stabilită în conformitate cu prevederile Regulamentului (UE) 2022/1032. Totodată, proiectul legii de modificare urmează să ofere instrumente de intervenție după expirarea stării de urgență, care vor contribui la asigurarea funcționării sigure a pieței gazelor naturale. | | |
| **5. Fundamentarea economico-financiară** | | |
| Pentru crearea și menținerea stocurilor de gaze naturale, conform prevederilor art. 1083 alin. (15) ce se propune a fi introdus în Proiectul legii de modificare, este prevăzută posibilitate ca titularul obligației de stocare căruia i-a fost impusă obligația de stocare poate primi stimulente sau compensații financiare pentru deficitul de venituri sau pentru costurile suportate de acesta ca urmare a respectării obligației de stocare, în cazul în care deficitul sau costurile respective nu pot fi acoperite prin veniturile obținute din activitatea desfășurată în legătură cu executarea obligației de stocare. Stimulentele sau compensațiile financiare, la necesitate, vor fi stabilite în conformitate cu un mecanism prevăzut prin Hotărâre de Guvern, în baza calculelor Agenției. | | |
| **6.** **Modul de încorporare a actului în cadrul normativ în vigoare** | | |
| În contextul transpunerii Regulamentului UE nr. 2017/1938 privind măsurile de garantare a siguranței furnizării de gaze, pentru asigurarea implementării corespunzătoare a Proiectului legii de modificare, urmează a fi modificată Hotărârea Guvernului nr. 207/2019 pentru aprobarea Regulamentului privind situațiile excepționale pe piața gazelor naturale și a Planului de acțiuni pentru situații excepționale pe piața gazelor naturale. Totodată, în conformitate cu prevederile art. 1082-1083 și articolului II alin. (1) din proiectul legii de modificare, urmează a fi elaborată și aprobată hotărârea de guvern privind impunerea obligației de stocare a unei anumite cantități de gaze naturale și aprobarea cantităților de gaze naturale ce trebuie stocate, stabilite în conformitate cu prevederile Regulamentului (UE) 2022/1032. | | |
| **7.** **Avizarea și consultarea publică a proiectului** | | |
| În conformitate cu prevederile Legii nr.100/2017 privind actele normative, proiectul legii de modificare se transmite spre examinare și avizare autorităților publice responsabile de implementarea prevederilor conținute în proiect și instituțiilor interesate.  De asemenea, în scopul respectării prevederilor Legii nr.239/2008 privind transparența în procesul decizional, proiectul legii de modificare este publicat pe portalul guvernamental particip.gov.md. | | |
| **8.** **Constatările expertizei anticorupție** | | |
| Proiectul legii de modificare urmează a fi supus expertizei anticorupție, conform art. 35 din Legea nr.100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor la proiect. | | |
| **9.** **Constatările expertizei de compatibilitate** | | |
| Întrucât conține norme privind armonizarea legislației naționale cu legislația Uniunii Europene, Proiectul legii de modificare este supus expertizei de compatibilitate cu legislația Uniunii Europene de către Centrul de Armonizare a Legislației. | | |
| **10.** **Constatările expertizei juridice** | | |
| Proiectul urmează a fi supus expertizei juridice, conform art.37 din Legea nr.100/2017 cu privire la actele normative, iar rezultatele examinării acesteia vor fi reflectate în sinteza obiecțiilor și propunerilor la Proiectul legii de modificare. | | |
| **11. Constatările altor expertize** | | |
| Proiectul de lege conține prevederi care pot fi tratate ca având impact asupra activității de întreprinzător, în contextul Legii nr. 235/2006 cu privire la principiile de bază de reglementare a activității de întreprinzător.  În acest sens, a fost elaborată Analiza de impact la proiectul legii de modificare, conform cerințelor Metodologiei de analiză a impactului în procesul de fundamentare a proiectelor de acte normative, aprobată prin Hotărârea Guvernului nr.23/2019. Analiza de impact la proiectul legii de modificare a fost examinată de către Grupul de lucru al Comisiei de stat pentru reglementarea activității de întreprinzător în ședința din 08.08.2023 și susținut.  Totodată, Proiectul legii de modificare urmează a fi remis pentru examinare către Grupul de lucru al Comisiei de stat pentru reglementarea activității de întreprinzător.  De asemenea, relevăm că Proiectul legii de modificare nu cade sub incidența altor expertize necesare a fi efectuate în condițiile Legii nr.100/2017 cu privire la actele normative. | | |

**Ministru Victor PARLICOV**

1. Pentru a face față acestei crize, Guvernul a implementat o serie de măsuri preventive, care au facilitat o scădere semnificativă a consumului de gaze, ajungând la aproximativ 50%, față de anii precedenți. [↑](#footnote-ref-1)
2. Rata medie de umplere a instalațiilor de stocare a gazelor din UE a scăzut de la 75% la sfârșitul lunii septembrie 2021 la 53% până la sfârșitul anului, cel mai scăzut nivel de umplere a instalațiilor de stocare din ultimii zece ani. [↑](#footnote-ref-2)